Afrikaans word herlaaiAfrikaans Herlaai bestaan uit Dehan von Solms, Carlyn Fransman, Eunice Kemp en Whaden Johannes. Foto: Facebook. Deur die jare was daar al ŉ aantal pogings om Afrikaanse musiek meer aanvaarbaar vir ŉ jonger gehoor te maak. Veral die CD Een honderd per sent Afrikaans dans wat omtrent vyftien jaar gelede verskyn het, asook die reeks Stamp-CD’s het probeer om dit reg te kry, maar op die lang termyn was dit nie regtig so suksesvol nie. Nou is daar egter ŉ nuwe projek met ŉ totaal andere benadering; Afrikaans Herlaai. Die uitvoerende vervaardiger, Douw Steyn, het besluit om vier jong en opkomende stemme te gebruik vir hierdie album en konsert, en hy het die musikale verwerkings saam met Joshua Oosthuizen, Herman Steyn en die huidige leier van Noot vir Noot se Musiekfabriek, Jaconell Mouton, gedoen. Die vier kunstenaars wat op die CD gehoor kan word, is Dehan van Solms, Eunice Kemp, Carlyn Fransman en Whaden Johannes. Die eerste snit op die CD is “Liedjie vir jou”, wat oorspronklik ŉ treffer vir Jannie du Toit was. Dehan het baie beslis sy sangtalent by sy pa, die bekende sanger Dewald van Solms, geërf. Soos sy pa het Dehan ŉ baie goeie baritonstem, en hierdie liedjie pas baie goed by sy stem. Daarby is die musikale verwerking baie goed. Dehan en Eunice sing saam op Sonja Herholdt se groot treffer” Ek verlang na jou”. Weer eens is die musikale verwerking baie goed, en Herman Steyn se vioolspel maak dit iets besonders. Dié wat Lucas Maree se treffer “Droomvrou” ken, sal weet dat dit ŉ rustige liedjie is, maar die musikale verwerking van die nuwe weergawe waarop Dehan sing, is radikaal anders. Hierdie liedjie sal selfs die dansvloere vol kry, maar jy moet maar self besluit of jy daarvan hou of nie. Ek self is mal daaroor, veral omdat dit so anders as die oorspronklike een is, maar ek weet beslis dat daar mense is wat niks daarvan sal hou nie. Whaden se stem kan vir die eerste keer gehoor word op “Ek wil jou ken”, wat oorspronklik ŉ treffer vir Anneli van Rooyen was. Eunice sing saam met hom, maar dit is nie waar dit ophou nie. Die rymkletser Hemelbesem kan ook op hierdie snit gehoor word; die verwerking herinner ŉ bietjie aan dié van Snotkop se weergawe van “Dis ŉ land”. Die musikale verwerking van “Lisa se klavier” is selfs nog meer radikaal van dié van “Droomvrou”, en dit sal die Koos Kombuis-aanhangers in hul koffie laat verstik. Hoe ook al, dit sal veral by jonger luisteraars byval vind, en dit is immers die idee agter dié projek. Daar word natuurlik ook hulde aan Anton Goosen gebring, maar die liedjiekeuse is effens eienaardig. “Jy en ek en ons se ons twee” is dalk nie so bekend nie, maar die musikale verwerking, waarop Dehan sing, is uitstekend; dit herinner effens aan dié van Mumford and Sons se treffer “I will wait”. Weer eens weet ŉ mens nie wat Anton se aanhangers sal dink nie, maar dit laat ŉ mens lekkerkry. Al vier kunstenaars sing saam op die nuwe weergawe van “Kinders van die wind”, en wat hierdie opname nog mooier maak, is dat die Hoërskool Waterkloof se koor saamsing. Daar is nog ŉ snit waarop dié koor saamsing, maar meer netnou daaroor. Die volgende snit is Eunice se weergawe van nog ŉ Laurika Rauch-treffer, “Die gang”. Daar is nog ŉ weergawe van “Ek verlang na jou” ingesluit; hierdie keer sing Eunice dit alleen. Hierdie weergawe is dalk beter, want ŉ mens is nie seker of dié liedjie so goed as ŉ duet werk nie. Weer eens is dit ŉ snit wat die dansvloere gou sal volmaak. Whaden en Carlyn sing saam op “Liefling”, en die musiekverwerking is baie rustiger as waaraan ŉ mens gewoond is. Hoe ook al, dit is pragtig. “Dis nog net jy” is een van Johannes Kerkorrel se minder bekende liedjies; die keuse daarvan is dalk effens eienaardig, maar Eunice se weergawe is uitstekend. Whaden sing Sias Reinecke se bekende treffer “Sproetjies”, en weer eens is die musikale verwerking baie goed. “Ek loop die pad” was seker Amanda Strydom se grootste treffer tot dusver, en Whaden se weergawe daarvan is baie mooi. Die hoogtepunt van die album is egter die heel laaste snit. Al vier kunstenaars sing saam met Hoërskool Waterkloof se koor op Christa Steyn se komposisie “Hier’s my hand”. Jy kan nie anders as om saam sing nie, en hopelik sal dit een van die treffers vanaf die album word. Elke keer wanneer ŉ projek aangekondig word wat daarop gemik is om Afrikaanse musiek aan ŉ nuwe gehoor bekend te stel, is daar rede om skepties te wees, omdat dit soms gepaard gaan met ŉ gebrek aan respek vir die oorspronklike kunstenaars. Met Afrikaans Herlaai is daar egter niks om oor bekommerd te wees nie. Sommige musiekverwerkings sal ouer luisteraars dalk laat wonder, maar oor die algemeen is dit net so goed soos dié van die oorspronklike kunstenaars se opnames, indien nie beter nie. Daarom hoop ŉ mens dat dié projek ŉ reuse sukses sal wees en dat ŉ tweede CD en konsert mettertyd sal volg. Daarby het Afrikaanse musiek vier uiters talentvolle kunstenaars ryker geword; hopelik sal hulle almal later ook suksesvolle solo-loopbane volg.